**Se pregăteşte Leul de război**

*La Fontaine*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Un Leu, voind să facă război în toiul verii,

Îşi întruni divanul, trimise ofiţerii,

Cerând să vie grabnic de peste tot jivinele.

Şi toate-i declarară, chiar blajinele,

Că vor lupta, viteze. Iar cele necesare

Le-or duce Elefanţii pe toate în spinare

Şi vor trăsni, în luptă, cu trompa din înalturi;

Iar Urşii, veteranii, sunt straşnici la asalturi.

Şi Vulpile, stratege, n-or şovăi nici pic,

Ci vor lupta şi ele, cu spor, prin şiretlic

Şi ceata de Maimuţe, prin pozne şi prin salturi,

Va prinde foarte bine distrând pe inamic…

– Doar Iepurii, Măgarii, eu cer să fie scoşi,

Că ultimii-s prea trântori şi primii prea fricoşi…

Îşi dete cu părerea un sfetnic, nu ştiu care.

– Ba nu! grăieşte Leul. Ştiu eu de ce-s în stare:

Din Iepuri fac ştafete

Şi din măgari trompete!

Nu-i nimeni de prisos, când ştii să-l pui

La treabă, după firea şi darurile lui.